Tuore kansanedustaja Hussein al-Taee (sd.) on ollut sairaalassa tiistaista alkaen, kertoo SDP. Hän jää puolueensa mukaan sairauslomalle tänään torstaina.

– Kyse on inhimillisestä henkisten voimavarojen riittävyydestä ja nyt on tärkeää, että Husseinille jää aikaa toipua, eduskuntaryhmän puheenjohtaja Antti Lindtman kertoo.

Sairausloman aikana al-Taee ei osallistu eduskunnan tai eduskuntaryhmänsä työhön. Lindtmanin mukaan SDP:n eduskuntaryhmä käsitteleekin al-Taeen kirjoituksia ja niistä noussutta kohua vasta sairausloman jälkeen.

Myös poliisitutkinta-asian mahdollisia vaikutuksia käsitellään myöhemmin.

SDP:stä ei osattu vielä tänään kertoa, kuinka pitkään sairausloma kestää.

– Odotamme itsekin tietoa lähiaikoina mahdollisen poissaolon pituudesta, Lindtman sanoo.

Alun perin SDP:n ryhmän odotettiin käsittelevän al-Taeen asemaa tänään.

Al-Taeen kirjoituksista nousi kohu pian vaalien jälkeen

Al-Taeen Facebook-kirjoittelusta nousi kohu, kun ilmeni, että hän oli aiemmin julkaissut muun muassa homoja, juutalaisia, somaleita ja sunnimuslimeja loukkaavia kirjoituksia.

Al-Taee on pyytänyt kirjoituksiaan anteeksi ja sanonut, ettei enää ajattele samalla tavalla.

Suomen Tietotoimisto kysyi al-Taeelta kirjoitusten kuvakaappauksista jo viime vuoden marraskuussa, jolloin hän työskenteli konfliktinratkaisujärjestö CMI:ssä. Al-Taee kiisti silloin kirjoitukset ja epäili kuvien aitoutta.

Maanantaina al-Taee myönsi blogissaan kirjoitusten olevan aitoja.

Valtakunnansyyttäjänvirasto on pyytänyt poliisia selvittämään, pitääkö kirjoituksista aloittaa esitutkinta.

Juttuun on lisätty klo 14.15 Antti Lindtmanin kommentit.

Lue lisää:

Näitä törkykirjoituksia kansanedustaja al-Taee pahoittelee: rinnasti somalit ääri-islamisteihin, pilkkasi juutalaisia ja vihjaili Egyptin presidentin hirttämisestä

Poliisi selvittää rikostutkinnan aloittamista kansanedustaja Hussein al-Taeen herjaavista somekirjoituksista